Findel ima Jwon lak mai,
myan ima som Ju ta Yerushalima si ro som i kocok hu gung i Livai ɓa si lulus nyai,
“A ha aweya?”
Jwon ɓwinggil kwa,
lakus ya ni,
“Ayin a Kristi kwa.”
Unai si lulus si ni,
“Ou,
a ha aweya?
A ha a Iliya haa?”
Unai humustikyel ti findel ni,
“Ayin kwa.”
“A ha a mashit ani haa?”
Ni,
“Wayou.”
Unai ta dala si nyus,
“A ha aweya?
Laka nin ti ɓa ni wa ni lak som ima si ro nin.
Ami ha laki si haisa hai ya?”
Jwon humustikyel ti findel ta ngga' ima mashit Ishaya lakta ni,
“Ayin a la malai ta ya,
‘Ɗak hun ti fisel i Deembai ta u wa mangra.’ ”
Unai shini Farisiyawa,
ima si yes ti muroi,
si lul ta Jwon nyai,
“Na a ha ha mii Kristi kwa,
na a ha ha mii Iliya kwa,
na a ha ha mii mashit ani kwa,
ami kin ha masti batisma ya?”
Jwon humustikyel ti findel ni,
“Yin i masu batisma ti ham,
ɗeng mana saa yuti ima hu shangus kwa.
Ayis ma yes na takfai yunti,
i ndok ii hwet mwinggi' i kpakasak ames ya kwa.”
Shak ɗamam mii si fur ta Betani fit i Ɗara i Jodan,
kyel ima Jwon mas ɗufal batisma ta.
Mwen ti ɓu,
Jwon ɗing Yeso yis yes kyel ames.
Unai ni,
“Ɗing hun Al Tutwi i DeeƁwe ima ma wa ha' ti mafwashi i naya ya!
Ayis ima i laku nyai,
‘Maɗufal ima ma yes na takfai yunti ɓinun,
ɓurti ai yis na kaciwa' ti si alun.’
Yin ti haisun i shangus kwa,
aɗeng ima kin i yes yin masti batisma ti ham ayis nai,
ɓa yis u makof wa kyel i Isar'ila.”
Unai Jwon lak nyai,
“I ɗing Rin i DeeƁwe yis muɗor sus hai ta fit fota gurguta,
tes hai.
Ai yin i shangus kwa,
a DeeƁwe ima rohun ɓa i mas batisma ti ham,
ayis nyun,
‘Maɗufal ima ha ɗing Rin ɗorus hai tes hai,
ayis ma wa masti batisma ti Rin masapai.’
I ɗingi a yis nai ima laki nyai,
maɗufal mai a Al i DeeƁwe.”